TLI โชว์กำไรปี 65 โต 10% ทะลุ 9 พันล้าน รับผลตอบแทนเงินลงทุนเพิ่ม
TLI โกยกำไรปี 65 ทะลุ 9.2 พันล้าน โต 10.38% จากปีก่อนมีกำไร 8.3 พันล้าน อานิสงส์ผลตอบแทนเงินลงทุนเพิ่ม - เบี้ยประกันภัยรับจากกรมธรรม์ใหม่พุ่ง
TLI โกยกำไรปี 65 ทะลุ 9.2 พันล้าน โต 10.38% จากปีก่อนมีกำไร 8.3 พันล้าน อานิสงส์ผลตอบแทนเงินลงทุนเพิ่ม - เบี้ยประกันภัยรับจากกรมธรรม์ใหม่พุ่ง
23 ก.พ. 2566

บริษัท ไทยประกันชีวิต จำกัด (มหาชน) หรือ TLI รายงานผลการดำเนินงานงวดปี 65 สิ้นสุดวันที่ 31 ธ.ค.65 ดังนี้

สำหรับผลการดำเนินงานงวดปี 65 บริษัทมีกำไร 9,265.06 ล้านบาท เพิ่มขึ้น 10.38% จากปีก่อน ที่มีกำไร 8,393.52 ล้านบาท เป็นผลมาจากผลตอบแทนจากการลงทุน เพิ่มขึ้นจำนวน 325 ล้านบาท คิดเป็น 1.74% เมื่อเทียบกับปีก่อน โดยมีสาเหตุหลักมาจากดอกเบี้ยรับที่เพิ่มขึ้นจากอัตราดอกเบี้ยในตลาดที่ปรับสูงขึ้น ประกอบกับการเติบโตของพอร์ตการลงทุนในตราสารหนี้ด้วยเงินที่ได้มาจากการระดมทุนขายหุ้น (IPO) รวมถึงเม็ดเงินที่ได้มาจากการเติบโตของธุรกิจประกันชีวิต
นอกจากนี้เบี้ยประกันภัยรับจากกรมธรรม์ใหม่ ซึ่งประกอบด้วย เบี้ยประกันภัยรับปีแรก และเบี้ยประกันภัยรับจ่ายครั้งเดียว มีจำนวน 18,899 ล้านบาท เพิ่มขึ้น 1,197 ล้านบาท คิดเป็น 6.76% เมื่อเทียบกับปีก่อน ทั้งนี้เบี้ยประกันภัยรับปีแรก เพิ่มขึ้น 1,361 ล้านบาท คิดเป็น 13.25% ซึ่งเป็นผลมาจากการเติบโตอย่างแข็งแกร่งของธุรกิจใหม่